Vincent Pienaar is ’n Afrikaanse joernalis en skrywer. Vincent Pienaar is op 21 Desember 1949 gebore. Sy pa is ’n vakbondman en sy ma ’n joernalis. Hy bring sy eerste lewensjare in die vyftigs en vroeë sestigs van die twintigste eeu in Newlands in Johannesburg deur en verhuis daarna na Delarey, ook in Johannesburg. Sy hoërskoolopleiding begin aan die Hoërskool Florida en hy is vanaf standerd agt in die Hoërskool Vorentoe in Aucklandpark, waar hy matrikuleer. Hy word groot in die geselskap van en onder invloed van joernaliste (sy ma werk as joernalis by publikasies soos Die Landstem, Die Vaderland, Dagbreek en S.A. Stem) en kan sy naam tik voordat hy kan skryf of lees. Gedurende sy skooljare doen hy dan ook vakansiewerk by die destydse Sondagkoerant Sunday Express. Ná skool was hy 'n ruk lank junior skakelbeampte by die musiekmaatskappy Trutone. Hy begin sy kreatiewe loopbaan as skrywer by Killarney Films, waar hy kommentaar skryf vir die nuusprogramme van African Mirror. Dan is hy fotograaf en joernalis by Die Brandwag en jazz-resensent by The Citizen, waarna hy sy eie maatskappy, Streetwise Marketing, begin.